SENSORVEILEDNING RUS 2301

Generelt: Det foreleses over pensumverkene, og verkene blir deretter gjennomgått i timene. Tema for emnet er utopi og anti-utopi. Som bakgrunnskunnskap foreleses det over tankene til typiske russiske utopister, som Tsjernysjevskij, Fjodorov og Bogdanov. De russiske utopienes antroposentriske karakter blir poengtert, og det poengteres likeledes at mens utopier gjerne er skrevet som traktater (eller i Tsjernysjevskijs tilfelle, en «anti-roman»), mens anti-utopiske tanker og motforestillinger typisk kommer til utrykk i romaner og kortere prosaverker.
Undervisning: Det holdes innledningsforelesning om problemstillingen den russiske, antroposentriske utopi og de forskjellige skjønnlitterære responsene til denne. Bakhtins romanteori nevnes i denne forbindelse. De skjønnlitterære verkene gjennomgås med fokus på det utopiske/anti-utopiske temaet, men også på det språklige. På 2000-nivå er er undervisning i russisk litteratur fremdeles også undervisning i russisk språk. Fokus i så henseende vil ofte kunne være på det enkelte ords dobbeltbetydninger, skjulte referanser til andre litterære verker, osv. 
Studenter: Gruppene er normalt på 5-10 deltagere. Språkherskelsen i russisk vil variere en god del fra dem som har russisk bakgrunn fra hjemmet og er morsmålsbrukere eller nær morsmålsbrukere, til dem som nylig har lært språket i voksen alder, og hvis russiske ordforråd kan være begrenset. De er normalt midt i tyveårene, men tildels betydelig eldre studenter er heller ikke uvanlig.
Bedømmelse: Kandidatene må gjennom sitt essay demonstrere forståelse av pensumteksten og at de kan relatere til en problemstilling, slik den er formulert i oppgaveteksten. De må også demonstrere evne til å søke, finne og arbeide med sekundærlitteratur, samt referere til denne enten i parenteser i teksten eller fotnoter. De skal også skrive en fullstendig litteraturliste. For at karakterene A eller B skal komme i betraktning, må kandidaten demonstrere evne til selvstendig refleksjon i relasjon til problemstillingen i oppgaven, primærteksten, og ikke minst sekundærlitteraturen. Oppgaver som faller helt igjennom mht kravene ovenfor, må vurderes til karakteren F, evt. E der det foreligger momenter som trekker opp.
